Det går hårdt for sig i de danske fængsler. Så hårdt at mange ansatte bliver syge, og ender med at blive fyret.

Alene i 2017 blev 82 fængselsbetjente landet over fyret. Af de var 79 ramt af sygdom, mange af dem psykisk sygdom, skriver TV Øst.

Ifølge Fængselsforbundet handler det om for lidt personale, truende fanger og manglende offentlig støtte, som kører de statsansatte fængselsbetjente i sænk.

En af dem som er ramt, er Flemming Andersen fra Falster. Han endte efter mere end 20 års ansættelse i fængselsvæsnet med en sygemelding og lider nu af PTSD (posttraumatisk stress syndrom).

Han har tidligere fortalt til magasinet Fængselsfunktionæren, at han i 2013 oplevede tre alvorlige episoder i Arresthuset i Frederikssund: En indsat som døde efter at have hængt sig selv, trusler på livet fra en Bandidos-rocker og ni personer, som forsøgte at trænge ind i arresten.

Han genoptog arbejdet, men måneder efter gav han efter og blev sygemeldt. Senere blev han fyret, og har nu et flexjob som medhjælper på en gård på Møn.

- Posttraumatisk stress syndrom er en kronisk sygdom, som jeg skal leve med, og som påvirker mig hver eneste dag, fortæller han til TV Øst.

Når 79 ud af 82 afskedige fængselsbetjente på bare et år er blevet fyret på grund af helbredsmæssige årsager, er det helt galt, mener formanden i fængselsforbundet, Kim Østerbye.

- Vi har væsentligt flere arbejdsskadesager i forhold til politi og brandvæsen i forhold til antallet af medlemmer, fortæller Kim Østerbye, som ønsker samme ordning for fængselsansatte og for den sags skyld også for politiet, som krigsveteraner har.

- Vi mangler et netværk ligesom dét, veteranerne er en del af, siger han til TV Øst.

Han understreger, at han er positiv over for politikernes arbejde med veteran-ordningen, men at den også bør dække andre statsansatte.

- Det her kræver, at politikerne beslutter sig for at ville noget med de her mennesker, så de ikke bare sidder derhjemme og kigger. En stor del af de her mennesker mister deres identitet, og de skal blive til gavn for samfundet igen, siger han.

Allerede i 2015 skrev Veteran Foreningen For Fængselsbetjente til daværende Justitsminister Mette Frederiksen, for at gøre opmærksom på problemet omkring de mange fængselsbetjente, som endte med en fyring efter lang tids sygemelding.